b'\n_START_ARTICLE_\nIdentiti Pahang\n_START_SECTION_\nBendera\n_START_PARAGRAPH_\nHitam adalah warna kebesaran Bendahara melambangkan bahawa pada suatu ketika dahulu pemerintah di Negeri Pahang adalah seorang yang bertaraf Bendahara. _NEWLINE_Putih adalah melambangkan raja. Tambahan warna putih di atas hitam ini membawa makna bahawa Negeri Pahang adalah negeri yang mempunyai kedaulatan sendiri dan pemerintahan beraja. Ini juga membawa erti bahawa negeri ini ada mempunyai keistimewaan-keistimewaan, undang-undang, adat istiadat, adat resam, tatasusila serta kuasa-kuasa yang tertentu yang ada pada raja sebagai sebuah negeri yang beraja dan berdaulat.\n_START_SECTION_\nJata\n_START_PARAGRAPH_\nMata cogan itu semuanya diperbuat daripada emas termasuk penongkok dan taran. Tujuan dipilih logam emas itu ialah melambangkan bahawa dalam tahun 1862 emas merupakan hasil masyhur yang utama di Negeri Pahang. Keduanya tiada kebal yang boleh menahan senjata yang diperbuat dari emas. Gading yang bersilang di bawah cogan itu melambangkan bahawa ketika itu gading gajah terdapat dengan banyaknya serata negeri Pahang sehingga ia menjadi satu perdagangan yang besar. Kalimah "Ya La Tif" bermaksud yang lemah lembut. Simboliknya pemerintah tidak menggunakan kekerasan. "Ya La Tif" juga dijadikan azimat yang berguna.\n_START_SECTION_\nLagu\n_START_PARAGRAPH_\n"ALLAH SELAMATKAN SULTAN KAMI"_NEWLINE_"Ya Allah Yang Maha Kuasa _NEWLINE__NEWLINE_Lanjutkan Usia Duli_NEWLINE__NEWLINE_Yang Maha Mulia_NEWLINE__NEWLINE_Dirgahayu Darul Makmur_NEWLINE__NEWLINE_Aman dan Bahagia Sentiasa_NEWLINE__NEWLINE_Ya Allah Selamatkan Duli Tuanku Raja Kami".'